Internasionale Verslag – 21 Mei 2020 - Corona Krisissentrum
Tuis / COVID-19 / Internasionale Verslag – 21 Mei 2020
Internasionale Verslag – 21 Mei 2020
Die Verenigde State van Amerika het gister 'n mylpaal bereik toe Connecticut die vyftigste en laaste deelstaat geword het wat inperkingsmaatreëls begin verslap het. Terwyl sommige deelstate soos Suid-Dakota, Nebraska, Iowa en Utah nooit 'n totale staat van inperking gehad het nie, het inperkingsmaatreëls wesenlik van staat tot staat verskil met veral deelstate in die Noord-Ooste soos New York, Connecticut en New Jersey waar baie streng inperkingsmaatreëls in Maart ingestel is. Die Amerikaanse hoofstad, Washington D.C., wat nie deel van 'n deelstaat is nie, het egter nog 'n totale staat van inperking. Intussen neem die daaglikse nuwe gevalle van die koronavirus in die VSA af wat meer deelstate toelaat om inperkingsmaatreëls te verslap. In state soos New York is maatreëls in sommige dele van die staat heeltemal verslap terwyl daar in stedelike gebiede nog streng inperking plaasvind.
Data wat gister deur die Amerikaanse Sensusburo bekend gemaak is, toon dat byna die helfte van alle volwasse Amerikaners deel is van 'n huishouding waar daar die afgelope twee maande 'n verlies aan inkomste was. Terwyl 47,5% van volwasse Amerikaners hierdie verlies aan inkomste reeds in hulle huishoudings ervaar het, verwag 37% 'n verlies aan inkomste oor die volgende maand. Die VSA se data oor aansoeke vir werkloosheidsvoordele vir verlede week word later vandag bekend gemaak. Volgens die data wat deur die Sensusburo bekend gemaak is, is dit veral minder geskoolde individue wat 'n verlies aan inkomste ervaar het. Kommer oor die vermoë om huur of 'n huispaaiement te betaal is ook hoër onder minderheidsgroepe met net meer as 50% van swart huurders wat aangedui het dat hulle oortuig is dat hulle volgende maand se huur sal kan betaal.
Rusland word tans baie hard getref deur die koronapandemie. Behalwe vir die skerp toename in die voorkoms van die virus het lae oliepryse die afgelope twee maande groot skade aan die Russiese ekonomie aangerig. Die Russiese President Vladimir Poetin het gister in 'n videokonferensie met die goewerneurs van Rusland se streke gesê dat die pandemie die ekonomie baie hard getref het en dat die afname in staatsinkomste dit vir die sentrale regering in Moskou moeilik maak om ekonomiese ondersteuning aan ondernemings te verskaf. Tot dusver het meer as 300 000 mense in Rusland positief vir die koronavirus getoets, terwyl meer as 3000 sterftes aangemeld is. Werkloosheid in Rusland het tot 1,4 miljoen werkloses verdubbel en Poetin verwag dat werkloosheid nog verder gaan styg. 'n Groot inkrimping van die Russiese ekonomie word ook verwag.
Die grootste vakbond vir mediese dokters in Nigerië het gister 'n beroep op dokters in dié land gedoen om met 'n staking te begin na heelwat berigte dat dokters en ander mediese personeel deur polisielede geteister word. Nigerië het sedert die begin van Mei 'n aandklokreël, maar dit sluit mediese personeel uit. 'n Groot hoeveelheid dokters en verpleegsters is die afgelope drie weke snags in hegtenis geneem wanneer hulle na of van die werk gereis het. Nigerië het tot dusver 6400 gevalle van die koronavirus aangemeld, maar daar word vermoed dat die verspreiding reeds baie erger is omdat dié land 'n beperkte vermoë het om mense vir COVID-19 te toets. Terwyl Nigerië 'n bevolking van meer as 200 miljoen mense het, is nog net 35 000 mense vir die koronavirus getoets.
Verskeie lugdienste het die afgelope tyd maatreëls aangekondig om hulle personeel en reisigers te beskerm soos wat lugdienste stelselmatig begin om weer meer vlugte te onderneem. Qatar Lugdiens het gister bekend gemaak dat alle vlieëniers en lugwaardinne veiligheidsdrag wat oorpakke, handskoene, maskers en veiligheidsbrille insluit, op vlugte sal dra. Passasiers sal verplig word om gesigsmaskers te dra. Handreinigers sal op alle vliegtuie beskikbaar wees en sosiale areas op vliegtuie sal nie gebruik kan word nie. Die Filippynse Lugdiens, AirAsia en United Airlines het gister soortgelyke stappe aangekondig. Vlugte in Asië, Noord-Amerika en Europa word tans stelselmatig hervat.
Universiteite regoor die wêreld is besig om te heropen met studente in die meeste Asiatiese lande wat reeds terug in die klas is. In Noord-Amerika en Europa verkies talle universiteite egter om alternatiewe leermetodes in te span. Cambridge Universiteit het gister aangekondig dat hy die eerste universiteit in Brittanje sal wees wat alle klasse vir die res van die akademiese jaar oor die internet sal aanbied. In die VSA het die hele universiteitstelsel van Kalifornië besluit om vir die res van 2020 alle kursusse oor die internet aan te bied en dat studente nie gou na kampusse sal kan terugkeer nie. Universiteite in Kanada doen dieselfde.
Die Griekse Minister van Toerisme het aangekondig dat hotelle in dié land op 15 Junie sal heropen. Toerisme maak 25% van Griekeland se Bruto Binnelandse Produk uit. Griekeland oorweeg ook spesiale reëlings met ander Europese lande om die huidige verpligte kwarantyn van twee weke vir persone wat in Griekeland arriveer op te sê. Internasionale vlugte na en van Griekeland sal vanaf 1 Julie hervat word. Spanje, wat ook ekonomies afhanklik is van toerisme, beplan om sy grense aan die einde van Junie vir toeriste oop te maak terwyl Portugal soortgelyke planne aangekondig het. Italië sal toeriste vanaf 3 Junie verwelkom en toeriste sal dan nie meer verplig word om in selfisolasie te gaan nie.
Terwyl die ekonomiese gevolge van die koronapandemie orals in Europa sigbaar is, bou daar in verskeie lande spanning op oor voortgesette inperkingsmaatreëls. Terwyl inperkingsmaatreëls in die grootste dele van Spanje verslap is, heers daar nog streng maatreëls in die hoofstad Madrid. Die streeksregering van Madrid het gister aangekondig dat hulle die Spaanse Hooggeregshof genader het nadat die Spaanse regering geweier het om die inperkingsmaatreëls te verslap. Daar heers groot kommer oor die ekonomiese ineenstorting van die Spaanse hoofstad met ondernemings wat reeds permanent gesluit het en 'n skerp toename in werkloosheid in dié stad. Honderde betogers het gister ook op die Heldenplatz (Heldeplein) in Wene, Oostenryk teen maatreëls om die verspreiding van die koronavirus te beperk, betoog. Hoewel Oostenryk een van die eerste lande in Europa was om inperkingsmaatreëls te verlig, geld daar steeds verskeie maatreëls wat dit moeilik maak vir kleinsake-ondernemings om met hulle ekonomiese aktiwiteite voort te gaan.
Die Duitse regering het 'n reddingsplan vir die Duitse lugdiens, Lufthansa bekend gemaak. Die Duitse regering sal volgens die plan 'n 20% aandeel in die maatskappy, een van die grootste lugdienste in die wêreld, opneem en daardeur die lugdiens van 'n broodnodige finansiële inspuiting voorsien.
Daar is steeds 'n skerp toename in die voorkoms van die koronavirus in Suid-Amerika. Terwyl sowat 300 000 mense in Brasilië reeds positief vir die virus getoets het, was daar nou ook 'n skerp styging in Peru. Tot op hede het meer as 104 000 mense in Peru die virus opgedoen en is meer as 3000 mense reeds weens COVID-19 dood. Die rede vir die hoë voorkoms in Peru is waarskynlik gekoppel aan dié land se hoë toetskapasiteit. Terwyl Peru slegs 'n bevolking van 32 miljoen mense het, het die land reeds meer as 700 000 toetse uitgevoer. Dit is byna net soveel toetse as wat Brasilië met sy bevolking van 213 miljoen mense gedoen het.